钦定古今图书集成/明伦汇编/闺媛典/第101卷 > 皇清七 > 瞿德毅妻项氏
## 钦定古今图书集成/明伦汇编/闺媛典/第101卷 > 皇清七 > 瞿德毅妻项氏

按《靖江县志》：“项氏，庠生瞿德毅妻。德毅以嗜酒丧明，甲申闻变，辄弗饮啖，嘿坐。”𬹼，若不欲生妻项氏慰曰：“君向言吾丧明，天下事吾无责矣，今何遽乃尔？”毅厉声曰：“吾虽瞽目，亦瞽心乎？汝妇人，不足语大义，速自便。”氏唯唯否否，若以毅为不足于识者。毅乃挽氏手曰：“汝见且奚若？”氏曰：“变太骤者必非定局。姑俟之以观其归，当自有死所。”乙酉，北兵猝至，邑人咸惊遁。子侄亲邻数辈亟请于毅，将翊与偕行，毅固谢去。会次子已被戮，三子尚穉，惊避榻下。长子又先期出，毅与氏皆不问，闭门拈瓣香，北向而拜。拜讫，毅令氏尽焚所藏书籍及图画，曰：“是有我名姓在，勿为人所辱。”时门外马嘶，《人嗥》声益急。氏白毅曰：“妾当先君死，但君不能视，结束未便。妾请左右于君。”毅曰：“善。”于是扶毅自经，候其喉呿呿声绝，遂亦投缳，相向而死。